Sassa-staking gaan voort ondanks vergadering met ministerArgieffoto Die National Education, Health and Allied Workers’ Union (Nehawu) het gesê hul sal Woensdag voortgaan met hul nasionale staking ondanks die feit dat van hul verteenwoordigers met Susan Shabangu, minister van maatskaplike ontwikkeling, gaan vergader oor hul griewe. Nehawu betoog oor die algehele verwerking van maatskaplike toelaaguitbetalings, en voer aan die migrasie van die betaalstelsel vanaf Cash Paymaster Services na die Suid-Afrikaanse Poskantoor (SAPO) is eensydig gedoen. Nehawu meen die nuwe stelsel bring uitdagings wat nié deel uitmaak van die werk van die administratiewe beamptes nie en dat hulle nie daarvoor opgelei of vergoed word nie. Nehawu voer aan dié migrasie het die stelsel kwesbaar gemaak vir maklike manipulasie, bedrog en korrupsie. Zola Saphetha, Nehawu se sekretaris-generaal, het gesê die staking sal onbepaald voortgaan totdat Sassa se bestuur ingee aan hul eise. Volgens Saphetha word sommige vakbondlede gedreig om nie aan die staking deel te neem nie. “Die vakbond neem met afgryse kennis van die bestuur se pogings om ons lede en werkers te intimideer en te verhoed om hul grondwetlike reg om te staak uit te oefen. Ons word egter nie van stryk gebring deur simpel dreigemente nie aangesien ons vas oortuig is dat ons eise realisties en billik is,” het Saphetha gesê. Volgens hom het Shabangu ŉ dringende vergadering met Nehawu belê om te probeer om die dooiepunt op te los. Sapetha het gesê hulle sal met die minister vergader en hoop dat ŉ gepaste oplossing vir die krisis wat begunstigdes en hul lede in die gesig staar, gevind kan word.